Pielikums

Gulbenes novada domes 2023. gada 29. jūnija lēmuma Nr. GND/2023/

**Līgums par sabiedrisko ūdenssaimniecības pakalpojumu sniegšanu**

**Nr.\_\_\_\_\_\_\_\_\_\_\_\_\_\_**

Gulbenē 2023. gada \_\_\_.\_\_\_\_\_\_\_\_\_\_

**Gulbenes novada pašvaldība**, reģ. Nr. 90009116327, Ābeļu ielā 2, Gulbenē, Gulbenes novadā, LV-4401, tās priekšsēdētāja Anda Caunīša personā, kurš rīkojas saskaņā ar Pašvaldību likumu 17.panta trešās daļas 5.punktu, turpmāk – Pašvaldība, no vienas puses, un

**SIA “Gulbenes Energo Serviss”**, reģistrācijas numurs 54603000121, juridiskā adrese Blaumaņa iela 56A, Gulbene, Gulbenes novads, LV-4401, tās valdes locekļa Riharda Korna personā, kurš rīkojas saskaņā ar statūtiem, turpmāk – Pakalpojumu sniedzējs, no otras puses, katrs atsevišķi – saukti Puse, abi kopā – Puses, no brīvas gribas, bez viltus, maldiem un spaidiem,

**ievērojot** Eiropas Komisijas 2011.gada 20.decembra lēmumu Nr.2012/21/ES par Līguma par Eiropas savienības darbību 106.panta 2.punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi,

**un pamatojoties** uz Pašvaldību likuma 4.panta pirmās daļas 1.punktu, Ūdenssaimniecības pakalpojumu likuma 6.panta pirmo daļu, un Gulbenes novada domes 2023.gada 29.jūnija lēmumu Nr. GND/2023/\_\_\_ “Par sabiedrisko ūdenssaimniecības pakalpojumu sniegšanu Gulbenes novada pašvaldības administratīvajā teritorijā” (prot.\_\_\_, \_\_.§.), savstarpēji vienojoties noslēdz šo līgumu par sabiedrisko ūdenssaimniecības pakalpojumu sniegšanu, turpmāk – Līgums, ar šādiem noteikumiem:

1. **Līguma priekšmets**
   1. Pašvaldība uzdod un Pakalpojumu sniedzējs apņemas sniegt sabiedriskos ūdenssaimniecības pakalpojumus, turpmāk – Pakalpojumi, kas ietver:
      1. ūdens ieguvi, uzkrāšanu un sagatavošanu lietošanai līdz padevei centralizētajā ūdensvada tīklā;
      2. ūdens piegādi no padeves vietas centralizētajā ūdensvada tīklā līdz piederības robežai;
      3. notekūdeņu savākšanu centralizētajā kanalizācijas sistēmā no piederības robežas un novadīšanā līdz notekūdeņu attīrīšanas iekārtām;
      4. notekūdeņu attīrīšanu un novadīšanu vidē, tai skaitā virszemes ūdensobjektos;
      5. ūdensapgādes un kanalizācijas tīkla un infrastruktūras, kas izmantojama sabiedrisko ūdenssaimniecības pakalpojumu sniegšanai, uzturēšanu, apkalpošanu, atjaunošanu un rekonstrukciju.
   2. Pašvaldība piešķir Pakalpojumu sniedzējam ekskluzīvas tiesības sniegt Pakalpojumus visā Gulbenes novada administratīvajā teritorijā.
   3. Pakalpojumu lietotāji šā Līgumā izpratnē ir fiziskās un juridiskās personas, kuras saņem Pakalpojumus no Pakalpojumu sniedzēja.
   4. Pakalpojuma sniedzējs Līguma izpildi organizē atbilstoši komercdarbības principiem, ciktāl tie attiecināmi uz šā Līguma izpildi, atbilstošajām Eiropas Savienības, Latvijas Republikas normatīvo aktu prasībām, tai skaitā Gulbenes novada pašvaldības saistošajiem noteikumiem, kā arī sabiedrisko pakalpojum regulatora lēmumiem.
   5. Pakalpojumu sniedzēja bilancē un pamatkapitālā ir visi nepieciešamie pamatlīdzekļi un citi aktīvi, lai varētu nodrošināt Pakalpojumu sniegšanu.
2. **Pakalpojumu sniedzēja pienākumi un tiesības**
   1. Pakalpojumu sniedzējam ir pienākums Gulbenes novada pašvaldības administratīvajā teritorijā nodrošināt Pakalpojumu sniegšanu Pakalpojumu lietotājiem atbilstoši Latvijas Republikas un Eiropas Savienības spēkā esošajiem normatīvajiem aktiem, standartiem un normām, kā arī Līguma nosacījumiem.
   2. Pakalpojumu sniedzējs:
      1. nodrošina Pakalpojumu sniegšanai nepieciešamo pamatlīdzekļu (infrastruktūras, tehniskā aprīkojuma u.c.) uzturēšanu un atjaunošanu līdz piederības robežai, savlaicīgu remontu un citu apkopes darbu, būvniecības un rekonstrukcijas darbu veikšanu, lai nodrošinātu Pakalpojumu izpildi atbilstoši normatīvo aktu prasībām;
      2. iegūst visus Pakalpojumu sniegšanai nepieciešamos saskaņojumus, atļaujas vai licences;
      3. nodrošina Pakalpojumu atbilstību noteiktajām nekaitīguma, kvalitātes un vides aizsardzības prasībām, tehniskajiem noteikumiem, standartiem un ar Pakalpojumu lietotājiem noslēgto līgumu nosacījumiem;
      4. veic Pakalpojumu monitoringu atļaujās un normatīvajos aktos paredzētajos gadījumos un kārtībā;
      5. veic sniegto Pakalpojumu uzskaiti atbilstoši normatīvo aktu prasībām;
      6. izmanto un sekmē efektīvu, ekonomisku un drošu tehnoloģiju un darba paņēmienu ieviešanu Pakalpojumu sniegšanā, lai nodrošinātu vides aizsardzību un dabas resursu ilgtspējīgu izmantošanu;
      7. nodrošina Pakalpojumu sniegšanas nepārtrauktību, izņemot normatīvajos aktos noteiktos gadījumus un nepārvaramas varas apstākļos;
      8. nodrošina Pakalpojumu lietotājiem ērtas norēķināšanās sistēmas izveidi;
      9. nodrošina vides aizsardzības un ūdens resursu racionālas izmantošanas jautājumu risināšanu savas kompetences ietvaros;
      10. patstāvīgi veic visus nepieciešamos pasākumus Pakalpojumu sniegšanai, t.sk., veic materiālo resursu iegādi, investīciju projektu realizāciju un papildu finanšu līdzekļu piesaisti, kas var uzlabot Pakalpojuma efektivitāti un kvalitāti, kā arī izvēlas kapitālsabiedrības plānoto būvniecības darbu veikšanai, slēdz līgumus darbu izpildei;
      11. slēdz rakstveida līgumu ar katru Pakalpojuma lietotāju par konkrēto Pakalpojumu sniegšanu atbilstoši normatīvajos aktos noteiktajai kārtībai un prasībām;
      12. savas kompetences ietvaros sadarbojas ar valsts un pašvaldību iestādēm, tai skaitā izsniedz tehniskos noteikumus, atzinumus, projektu saskaņojumus teritorijas plānošanas un būvniecības procesā atbilstoši normatīvajos aktos noteiktajai kārtībai;
      13. nodrošina Gulbenes novada administratīvajā teritorijā reģistrēto asenizatoru savākto decentralizētajās kanalizācijas sistēmās uzkrāto sadzīves notekūdeņu un ar tiem saistīto utilizēto atkritumu pieņemšanu centralizētajā kanalizācijas sistēmā speciāli izveidotās notekūdeņu pieņemšanas vietās;
      14. pēc Pašvaldības pieprasījuma Pašvaldības noteiktā kārtībā sniedz informāciju sakarā Pakalpojumu sniegšanas izpildi.
   3. Pakalpojumu sniedzējam ir pienākums ievērot Pašvaldības norādījumus un ieteikumus, kas vērsti uz Pakalpojumu sniegšanas nodrošināšanu atbilstoši normatīvo aktu prasībām. Pakalpojumu sniedzējam ir pienākums izpildīt Pašvaldības rīkojumus, lai pārtrauktu prettiesisku bezdarbību, mazinātu vai novērstu prettiesiskas bezdarbības sekas.
   4. Pakalpojumu sniedzējs reizi gadā līdz 15.aprīlim Pašvaldībā iesniedz rakstveida ziņojumu par Līguma izpildi iepriekšējā kalendārajā gadā, kurā izvērtē Pakalpojumu sniegšanas kvalitāti atbilstoši šādiem kritērijiem:
      1. dzeramā ūdens kvalitāte un dzeramā ūdens kvalitātes rādītāju izmaiņas, salīdzinot ar normatīvajos aktos noteikto;
      2. notekūdeņu kvalitāte un nekaitīgums apkārtējai videi, salīdzinot ar normatīvajos aktos noteikto;
      3. ūdens realizācijas apjoms pārskata gada periodā un salīdzinājums ar iepriekšējā pārskata gada rādītājiem;
      4. ūdensapgādes un kanalizācijas sistēmas avāriju skaits, bojājumu raksturs un regularitāte;
      5. spēja operatīvi rīkoties avārijas situācijā – vidējais termiņš, kādā tiek novērsti bojājumi, veiktie pasākumi, lai paātrinātu bojājumu novēršanu, un novērstu kaitējuma radīšanu apkārtējai videi, kā arī fiziskām un juridiskām personām;
      6. ūdens zudumi tīklā pārskata gada periodā, to salīdzinājums ar iepriekšējā gada rādītājiem un veiktie pasākumi to samazināšanai, pasākumu raksturs, skaits;
      7. realizētie projekti un pasākumi Pakalpojumu sniegšanas ietvaros (Pakalpojumu lietotāju skaita pieaugums, jaunizbūvētu ūdensvada un kanalizācijas tīklu cauruļvadu kopgarums u.c.);
      8. Pakalpojuma apjoms saistībā ar ūdens nodrošināšanu brīvkrānos, strūklakās, ugunsdzēsības hidrantos, kā arī citiem Pašvaldības dotajiem uzdevumiem;
      9. pieņemto un attīrīto decentralizēto sistēmu notekūdeņu apjoms;
      10. iedzīvotāju uzklausīšana Pakalpojumu sniegšanā, fizisko un juridisko personu pamatoto, nepamatoto sūdzību skaits saistībā ar Pakalpojumu sniegšanu un problēmu risināšanas operativitāte;
      11. kompetento pārbaudes institūciju konstatēto pārkāpumu, izteikto aizrādījumu, sūdzību skaits, to atkārtojamība;
      12. būtiskākie šķēršļi, kas kavējuši Pakalpojumu sniegšanas kvalitāti, un paredzētie uzlabojumi ūdensapgādes un kanalizācijas pakalpojumu nodrošināšanai.
   5. Pakalpojumu sniedzējs ir tiesīgs:
      1. normatīvajos aktos noteiktajā kārtībā daļēji vai pilnīgi pārtraukt Pakalpojumu sniegšanu tiem Pakalpojumu lietotājiem, kuri nav norēķinājušies par saņemtajiem Pakalpojumiem vai nav izpildījuši citas saistības;
      2. normatīvajos aktos noteiktā kārtībā uz noteiktu laiku pārtraukt un/vai apturēt atsevišķu Pakalpojumu sniegšanu saistībā ar avāriju, avārijas seku novēršanu un citos ārkārtas gadījumos.
3. **Pašvaldības pienākumi un tiesības**
   1. Lai veicinātu kvalitatīvu Pakalpojumu sniegšanu un attīstību, Pašvaldība var sniegt atbalstu Pakalpojumu sniedzējam Eiropas Savienības fondu līdzekļu piesaistīšanai atbilstoši normatīvajos aktos un Eiropas Savienības (Kopienas) tiesību normās noteiktajām prasībām, kā arī var pieņemt nepieciešamos normatīvos aktus un lēmumus.
   2. Pašvaldība var piešķirt pamatlīdzekļus un citus aktīvus, kas tiek lietoti Pakalpojumu sniegšanā izmantojamās infrastruktūras uzturēšanai, ieguldot tos Pakalpojumu sniedzēja pamatkapitālā un veicot visas nepieciešamās darbības īpašuma tiesību pārejas reģistrēšanai, kā arī finanšu līdzekļus Pakalpojumu sniegšanā izmantojamās infrastruktūras avāriju novēršanai, gadījumos, kad avāriju novēršanas izmaksas nav attiecināmas uz sabiedrisko pakalpojumu regulatora noteiktajiem ūdensapgādes un kanalizācijas pakalpojumu tarifiem iekļaujamām izmaksām.
   3. Pašvaldība nodrošina kapitāla daļu pārvaldību atbilstoši normatīvajiem aktiem un Pakalpojumu sniedzēja statūtiem.
   4. Pašvaldība uzrauga Pakalpojumu sniedzēju Pakalpojumu sniegšanas jomās un ir tiesīga rakstveidā pieprasīt no Pakalpojuma sniedzēja tai nepieciešamo informāciju, dokumentāciju un paskaidrojumus saistībā ar šā Līguma izpildi, kā arī izvērtēt, sniegt atzinumu un norādījumus par Līguma 2.6.punktā minēto ziņojumu.
4. **Pušu atbildība**
   1. Pakalpojumu sniedzējs atbild par sniegto Pakalpojumu atbilstību normatīvo aktu prasībām un Līgumā noteikto pienākumu savlaicīgu un pienācīgu izpildi.
   2. Pakalpojumu sniedzējs atbild par visām civiltiesiskām saistībām, ko tas uzņēmies, sniedzot Pakalpojumus. Pakalpojumu sniedzējs patstāvīgi, bez Pašvaldības līdzdalības, risina civiltiesiskus strīdus, kas izriet no noslēgtajiem Pakalpojumu līgumiem, kā arī no citām tiesībām un saistībām, ko tas uzņēmies, darbojoties privāto tiesību jomā.
   3. Ja Pakalpojumu sniedzēja prettiesiskas rīcības, bezdarbības vai nepienācīgas Pakalpojumu sniegšanas rezultātā tiek nodarīti zaudējumi trešajai personai un zaudējumu atlīdzinājuma prasījums tiek vērsts pret Pašvaldību, Pakalpojumu sniedzējs Pašvaldībai zaudējumus atlīdzina regresa kārtībā.
   4. Puses tiek atbrīvotas no atbildības par daļēju vai pilnīgu Līguma saistību neizpildīšanu, ja tam par iemeslu ir tādi apstākļi kā zemestrīce, kara darbība, ugunsgrēks, stihiskas nelaimes, iedzīvotāju nemieri u.c. no Pusēm neatkarīgi apstākļi, kā arī valsts varas vai pārvaldes institūciju lēmumi un rīcība, kas nepieļauj Līguma noteikumu izpildi, ja šie apstākļi ir iestājušies pēc Līguma parakstīšanas un to iestāšanos neviena no Pusēm neparedzēja un nevarēja paredzēt. Par neatkarīgu apstākli netiek uzskatīts Pakalpojuma sniedzēja darbinieku streiks.
   5. Lai veiktu nepieciešamos pasākumus nepārvaramas varas apstākļu radīto seku novēršanai, Pilnvarotā persona nekavējoties, bet ne vēlāk kā vienas dienas laikā no Līguma 4.4.punktā minētā gadījuma iestāšanās brīža informē Pašvaldību.
   6. Pakalpojuma sniedzējam jāveic visi iespējamie pasākumi Līguma 4.4.punktā minēto apstākļu seku mazināšanai un novēršanai, pēc iespējas nodrošinot iedzīvotājiem sniegto pakalpojumu nepārtrauktību vai pakalpojumu sniegšanas atjaunošanu iespējami īsākā laikposmā.
5. **Norēķinu kārtība, finanšu un citu resursu piešķiršanas noteikumi**
   1. Finansējumu Pakalpojumu izpildei veido:
      1. ienākumi no Pakalpojumu sniedzēja komercdarbības, tai skaitā Pakalpojumu lietotāju maksājumi par sniegtajiem Pakalpojumiem;
      2. valsts un pašvaldības budžeta līdzfinansējums (investīcijas), kas piešķirtas Pakalpojumu sniedzējam Gulbenes novada ūdenssaimniecības attīstībai izstrādāto projektu īstenošanai. Pašvaldība no pašvaldības budžeta līdzekļiem piešķirtā līdzfinansējuma apjomā palielina Pakalpojumu sniedzēja pamatkapitālu;
      3. Eiropas Savienības Kohēzijas fonda, Eiropas Savienības struktūrfondu u.c. institūciju finansējums, kas piešķirts Pakalpojumu sniedzējam ūdenssaimniecības modernizācijai izstrādāto projektu īstenošanai;
      4. Pašvaldības ikgadējs finansējums Pašvaldības budžetā apstiprinātajā apmērā izdevumiem, kas radušies Pašvaldības doto uzdevumu dēļ saistībā ar ūdens nodrošināšanu brīvkrānos, strūklakās, ugunsdzēsības hidrantos. Pašvaldība veic norēķinus ar Pakalpojuma sniedzēju par izdevumiem, kas tam radušies saistībā ar ūdens nodrošināšanu brīvkrānos un strūklakās atbilstoši faktiskam patēriņam, kas fiksētas ar Pakalpojuma sniedzēja uzstādīto komercuzskaites mēraparātu. Par ūdens nodrošināšanu ugunsdzēsības hidrantos, kā arī ar par citiem Pašvaldības dotajiem uzdevumiem finansējums tiek izmaksāts Pašvaldības noteiktajā kārtībā.
   2. Maksu par Pakalpojumiem to lietotājiem Pakalpojumu sniedzējs nosaka atbilstoši Latvijas Republikā spēkā esošajiem normatīvajiem aktiem.
   3. Norēķinu periods, par kuru Pakalpojumu sniedzējs veic aprēķinus un izraksta rēķinu, savukārt Pakalpojumu lietotājs veic izrakstīto rēķinu samaksu, ir norādāms Pakalpojumu lietotājs un Pakalpojumu sniedzēja savstarpēji noslēgtajā līgumā par pakalpojumu sniegšanu.
   4. Lai nodrošinātu Līguma 1.1.1.punktā noteikto Pakalpojumu sniegšanu atbilstoši normatīvajos aktos noteiktajai kvalitātei, Pakalpojumu sniedzējs var saņemt atlīdzības maksājumus, kas ir investīcijas sabiedrisko pakalpojumu sniegšanas infrastruktūrā. Atlīdzības maksājumu aprēķināšana, kontrole un pārskatīšana, kā arī atlīdzības maksājumu pārmaksas novēršana un atmaksāšana tiek veikta saskaņā ar Eiropas Savienības un Latvijas Republikas normatīvajiem aktiem, kas nosaka prasības Eiropas Savienības fondu līdzekļu iesaistīšanai ieguldījumiem ūdenssaimniecības Pakalpojumu sniedzēju infrastruktūrā, šādu projektu īstenošanas kārtībai, kā arī neatbilstoši veikto izdevumu atgūšanai un atmaksāšanai.
   5. Ja Līgums, beidzoties tā termiņam, netiek pagarināts, Pakalpojumu sniedzējam ir pienākums atmaksāt Pašvaldībai to Pakalpojumu sniegšanai nepieciešamo pamatlīdzekļu, kuri izveidoti (iegūti), saņemot šajā Līgumā paredzētos atlīdzības maksājumus, nolietojuma (amortizācijas) daļu, kura nebija un atbilstoši normatīvajiem aktiem nevarēja tikt atskaitīta līdz Līguma darbības termiņa beigām.
   6. Pakalpojumu sniedzējam nav tiesību izmantot ieņēmumus no maksas par Pakalpojumiem, lai segtu izmaksas, kas saistītas ar tā komercdarbību vai cita veida darbību, kura nav tieši saistīta ar Pakalpojumu sniegšanu, tai skaitā, ziedošanu vai labdarību, izņemot normatīvajos aktos noteiktos gadījumus un kārtību.
6. **Līguma darbības termiņš, spēkā stāšanās un izpildes kārtība**
   1. Līgums stājas spēkā 2023.gada 1.jūlijā un darbojas līdz 2032.gada 31.decembrim.
   2. Puses ir tiesīgas pagarināt Līguma termiņu, ja par to ir pieņemts attiecīgs Gulbenes novada domes lēmums.
   3. Līgums var tikt grozīts Pusēm vienojoties, kā arī normatīvo aktu noteiktajā kārtībā ar tiesas nolēmumu. Līguma grozījumi ir neatņemama Līguma sastāvdaļa, tie tiek noformēti rakstveidā un ir abu Pušu parakstīti. Visi grozījumi stājas spēkā ar parakstīšanas brīdi, ja līguma grozījumos nav noteikts citādi.
   4. Pašvaldība, ne mazāk kā 2 (divus) mēnešus iepriekš rakstiski brīdinot Pakalpojumu sniedzēju, ir tiesīga vienpusēji pirms termiņa lauzt Līgumu, ja:
      1. Pakalpojumu sniedzējs pēc Pašvaldības brīdinājuma nenovērš un turpina attiecīgā pārkāpuma izdarīšanu vai izdara jaunus pārkāpumus;
      2. Pakalpojumu sniedzējs nesniedz vai nespēj sniegt Pakalpojumus;
      3. Pašvaldība normatīvajos aktos noteiktajā kārtībā konstatē, ka piešķirtie finanšu līdzekļi tiek izmantoti neracionāli vai citiem mērķiem.
   5. Ar Līguma spēkā stāšanos spēku zaudē starp Gulbenes novada pašvaldību un Gulbenes novada SIA “Gulbenes nami”, reģistrācijas numurs 54603000121, 2017. gada 6. aprīlī noslēgtais līgums (Gulbenes novada pašvaldībā reģistrēts ar Nr. GND/9.13/17/350) par ūdenssaimniecības pakalpojumu sniegšanu.
7. **Citi noteikumi**
   1. Līgumā iekļauti nosacījumi, kādus Pakalpojumu sniedzējam paredz Eiropas Komisijas 2011.gada 20.decembra lēmums par Līguma par Eiropas Savienības darbību 106.panta 2.punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi.
   2. Līgums ir noslēgts un tā saturs ir iztulkojams saskaņā ar Latvijas Republikas normatīvajiem aktiem. Jautājumi, kas nav atrunāti šajā Līgumā, tiek risināti atbilstoši normatīvajiem aktiem.
   3. Visi strīdi vai domstarpības, ja tādas radīsies pēc Līguma parakstīšanas, Puses risina sarunu ceļā, bet, ja vienošanos nav iespējams panākt, tad normatīvajos aktos noteiktajā kārtībā tiesas ceļā.
   4. Ja Līguma darbības laikā kāds no Līguma noteikumiem ir kļuvis nepiemērojams, tas nekādi nevar ietekmēt vai ierobežot citu Līguma noteikumu spēkā esamību un piemērojamību. Puses apņemas šādā gadījumā veikt visas nepieciešamās un iespējamās darbības, lai atjaunotu spēku zaudējušā Līguma noteikuma darbību. Ja tas nav iespējams, Puses vienojas un nosaka citus noteikumus, kuri aizvieto spēku zaudējušo Līguma noteikumu.
   5. Līgums ir sagatavots uz 6 (sešām) lapām 2 (divos) eksemplāros, pa vienam eksemplāram katrai no Pusēm.
8. **Pušu paraksti**

|  |  |
| --- | --- |
| **PAŠVALDĪBA**  **Gulbenes novada pašvaldība** | **PAKALPOJUMU SNIEDZĒJS**  **SIA “Gulbenes Energo Serviss”** |
| Reģistrācijas numurs 90009116327 | Reģistrācijas numurs 54603000121 |
| Juridiskā adrese: Ābeļu iela 2, Gulbene,  Gulbenes novads, LV-4401 | Juridiskā adrese: Blaumaņa iela 56A, Gulbene, Gulbenes novads, LV-4401 |
|  |  |
| Priekšsēdētājs  \_\_\_\_\_\_\_\_\_\_\_\_\_\_\_\_\_\_\_\_\_\_\_ A. Caunītis | Valdes loceklis  \_\_\_\_\_\_\_\_\_\_\_\_\_\_\_\_\_\_\_\_\_ R. Korns |

Parakstīšanas datums 2023.gada \_\_.\_\_\_\_\_\_\_ Parakstīšanas datums 2023.gada \_\_.\_\_\_\_\_\_\_\_